Jeppe Kofod (S), 2011-03-17:
Først må jeg konstatere, at beslutningsforslaget, som Enhedslisten også selv skriver det, stort set er en gentagelse af beslutningsforslaget, som vi behandlede i forrige folketingssamling, om, at Danmark og de andre NATO-lande hurtigst muligt skal trække deres tropper ud af Afghanistan.
Må jeg starte med at slå fast, at Socialdemokraterne jo heller ikke ønsker, at vi skal have danske soldater i Afghanistan én dag mere, end det er nødvendigt.
Vores politik er helt klar, nemlig at vi ønsker at gøre afghanerne i stand til hurtigst muligt at overtage ansvaret for egen sikkerhed og kontrollen med deres eget land.
Og vores mål er jo også meget klart: Det er som bekendt et Afghanistan, hvor al-Qaeda eller andre terrorgrupper ikke får et fristed til at angribe os fra, som det skete den 11. september 2001, og at vi bidrager til at skabe stabilitet i en af de mest farlige regioner, måske den farligste region, i verden.
Det er altså i vores klare interesse at skabe et stabilt Afghanistan.
Vi har fra Socialdemokratiets side siden 2001 konsekvent fokuseret på at gøre en indsats og en forskel i Afghanistan, og jeg vil gerne sige, at noget af det, som jeg synes er værd at begræde, er, at der, hvor der var et såkaldt åbent vindue, og hvor man kunne have gjort en stor forskel efter 2001, nemlig da Talebanregimet blev fjernet, valgte verdenssamfundet ikke at afsætte tilstrækkelige ressourcer til Afghanistan, hverken militært, civilt eller økonomisk.
Tværtimod indledte man en ulovlig angrebskrig i Irak i 2003, og fokus kom til at være derovre.
Så, alt for sent, opdagede man de kæmpeproblemer, som man stod i i Afghanistan, og så begyndte man at diskutere strategien der.
Derfor har det også været vigtigt for os at sige, at vores mål er et stabilt Afghanistan, som jeg nævnte, og at midlerne til det er en blanding af militær stabilisering, en politisk indsats for at opbygge en velfungerende afghansk stat og selvfølgelig en øget civil indsats med udviklingsbistand.
Altså, jeg synes, at vi nogle gange, også i den her debat, skal huske på, at Afghanistan i dag vel i realiteten er værre stillet, end Tanzania, som har modtaget rigtig meget dansk udviklingsbistand, var for 30 år siden.
Vi har at gøre med et af verdens allerfattigste lande med analfabetisme, stor arbejdsløshed og stor fattigdom, og det er også derfor, at vi, bl.a. i Afghanistanplanen for 2008-2012, pressede på og også fik ind, at vi i den strategiperiode fra dansk side skulle gå fra en militær indsats med fokus på kamp til en trænings- og uddannelsesindsats for de sikkerhedsstyrker, der er i Afghanistan, og en øget civil indsats.
Jeg kan se i beslutningsforslaget, at det er noget, Enhedslisten lægger meget vægt på, nemlig den civile indsats.
Det seneste, vi har været med til at vedtage bredt, er Helmandplanen for 2011-12, og også her sker der en omlægning, ja, allerede næste år faktisk.
Der omlægger vi fuldstændig vores kampgruppe til en træningsog uddannelsesgruppe, der skal træne afghanske sikkerhedsstyrker, og vi øger den civile indsats i et af verdens allerfattigste lande.
Derfor vil jeg gerne sige, at Enhedslistens forslag vil vi afvise.
Det er ikke ansvarligt.
Det, der er ansvarligt, er, at vi finder en vej til at hjælpe det afghanske folk til en fremtid i stabilitet og tryghed.
Man kan sige, man har at gøre med et af de lande i verden, der har oplevet borgerkrig.
Flertallet af befolkningen har faktisk aldrig oplevet andet end krig, og vi har altså en forpligtelse til at hjælpe også der.
Jeg har selv besøgt Afghanistan mange gange, seks gange faktisk siden 2005, og har oplevet det første frie parlamentsvalg efter Talebanregimets fald, hvor jeg var valgobservatør, og jeg kan sige, at jeg i hvert fald mener, det ville være helt forkert, hvis man vedtog Enhedslistens forslag her.
Så ville man vende ryggen til det afghanske folk og de behov, de har, og det ville jeg synes var dybt tragisk.
Jeg er enig i, at der ikke er tilført tilstrækkelige ressourcer til Afghanistan, men vi synes, at vi med den plan, vi har vedtaget, Helmandplanen for 2011-12, og med det pres, som vi har lagt i flere år for en ny strategi i Afghanistan, nu er kommet meget af vejen.
Det betyder jo også, at Danmark efter 2014 ikke vil have en kampsoldat tilbage i Afghanistan, og det er vi selvfølgelig meget tilfredse med.
Så med de ord vil jeg afvise Enhedslistens forslag og håbe, at Enhedslisten ligesom andre partier går ind og bakker op bag den brede aftale, der er.
Jeg tror, det er vigtigt for den indsats, som ikke bare soldaterne gør, men også de andre danske udsendte i Afghanistan, altså også de civile.